ვახტანგისი

ვახტანგისი — სოფელი აღმოსავლეთ საქართველოში (ქვემო ქართლის მხარე), გარდაბნის მუნიციპალიტეტში (ვახტანგისის ადმინისტრაციული ერთეული). 2014 წლის აღწერის მონაცემებით სოფელში ცხოვრობს 2375 ადამიანი.

სოფელი მდებარეობს გარდაბნის ვაკეზე, გარდაბან–აღსთაფის საავტომობილო გზაზე, ზღვის დონიდან 270 მ-ზე, გარდაბნიდან 12 კმ-ში, საქართველო-აზერბაიჯანის სახელმწიფო საზღვართან.

ისტორია
სოფლის წარმოშობა დაკავშირებულია ბაქო-თბილისის რკინიგზის გაყვანასთან (გაიხსნა 1883 წელს). მშენებლობაზე დასაქმებული იყვნენ რუსი ეროვნების მუშები, რომლებიც რკინიგზის შპალებს ამზადებდნენ. მუშების დასახლებას მშენებლობის ხელმძღვანელის ვოეიკოვის პატივსაცემად ვოეიკოვი (ვოიევკოვო) ეწოდა. 1920-იან წლებში ვოეიკოვში ჩამოასახლეს ქართველები კუმისიდან და თეთრიწყაროს რაიონიდან, უფრო მოგვიანებით კი — აზერბაიჯანელები აზერბაიჯანის სსრ ყაზახის რაიონიდან. საბჭოთა პერიოდში სოფელს დაარქვეს ახალი ულიანოვკა, შემდეგ — ულიანოვკა, 1992 წელს კი — ვახტანგისი.  

1900-იან წლებში ვოეიკოვის სამხრეთ-აღმოსავლეთით გაჩნდა გერმანელების დასახლება გრიუნტალი.ხახიაშვილი ი., გარდაბნის რაიონის ციხე-ტაძრები, თბ., 2008. — გვ. 127. მეორე მსოფლიო ომის დაწყების შემდეგ სოფლიდან გერმანელები გაასახლეს, 1943 წელს კი გრიუნტალს რუისბოლო უწოდეს.გაზ. „კომუნისტი“, 1943, №185. — გვ. 1. 1990-იანი წლების ბოლოსთვის რუისბოლო ვახტანგისს შეერწყა.

სქოლიო

კატეგორია:გარდაბნის მუნიციპალიტეტის სოფლები